ข้อมูลโดยสรุป

บริษัท กู๊ดเยียร์ (ประเทศไทย) จำกัด (มหาชน)
ประกอบธุรกิจหลักโดยเป็นผู้ผลิตและจำหน่ายทั้งในประเทศและส่งออก ยางรถยนต์, ยางรถบรรทุก,
ยางรถเกรด และยางล้อเครื่องบิน ภายใต้ชื่อการค้า "กู๊ดเยียร์"
บริษัทได้เปิดดำเนินกิจการในประเทศไทยมาเป็นเวลากว่า 30 ปี ตลอดเวลาที่ผ่านมา
บริษัทมีความมุ่งมั่นที่จะทำการผลิตซึ่งผลิตภัณฑ์ที่เปี่ยมด้วยคุณภาพ และเป็นที่ยอมรับในตลาดผู้บริโภค
ดังจะเห็นได้ว่า บริษัทได้รับการรับรองระบบการจัดการด้านคุณภาพ QS 9000 จาก Lloyd’s
Register Quality Assurance ประเทศออสเตรเลีย เมื่อวันที่ 27 สิงหาคม 2542
และในปีที่ผ่านมา บริษัทได้รับรางวัลผู้ผลิตยางรถยนต์ดีเด่นจากผู้ผลิตรถยนต์ฟอร์ดและมาสด้า
ซึ่งเป็นสิ่งที่ยืนยันในคุณภาพของผลิตภัณฑ์ของบริษัทได้เป็นอย่างดี

โดยภาพรวมของตลาดยางรถยนต์ในปัจจุบันมีการแข่งขันรุนแรงมากขึ้น ทั้งในด้านราคา
และการพัฒนาช่องทางการจำหน่ายในรูปแบบใหม่ ๆ จากภาวะเศรษฐกิจในประเทศที่ถดถอยตั้งแต่ปี
2540 ต่อเนื่องจนถึงปัจจุบัน ทำให้กำลังซื้อของกลุ่มผู้บริโภคในประเทศถดถอยลงตามภาวะเศรษฐกิจ
ในปีที่ผ่านมาบริษัทมีรายได้เพิ่มขึ้นร้อยละ 4.3 ในขณะที่กำไรสุทธิลดลงร้อยละ 1.5 เมื่อเทียบกับปี
2543 ส่งผลให้กำไรสุทธิต่อหุ้นลดลงเป็น 35.52 บาท เมื่อเทียบกับปี 2543 ที่มีกำไรสุทธิต่อหุ้นที่
36.08 บาท การลดลงของผลกำไรสืบเนื่องมาจากค่าเงินบาทที่อ่อนตัวลง ทำให้ต้นทุนการผลิตสูงขึ้น
ประกอบกับภาวะเศรษฐกิจที่อยู่ในภาวะค่อย ๆ ฟื้นตัว ส่งผลให้พฤติกรรมผู้บริโภคในตลาดแปรเปลี่ยน
และความต้องการของตลาดภายในประเทศก็ยังคงไม่สมดุลย์กับกำลังการผลิตรวมภายในประเทศ
โดยเฉพาะอย่างยิ่งในส่วนของตลาดทดแทน อย่างไรก็ตามในปี 2544 ที่ผ่านมา
บริษัทฯยังคงสามารถรักษายอดขายและส่วนแบ่งทางการตลาดไว้ได้
ส่วนหนึ่งเป็นผลจากการดำเนินการตามโครงการ อีเกิ้ล สโตร์
ซึ่งเป็นศูนย์บริการยางรถยนต์ที่มุ่งเน้นในเรื่องของการทำตลาด ทั้งการขายส่งและขายปลีก ร้านค้า
อีเกิ้ล สโตร์ นี้ ได้รับการตอบรับจากตัวแทนจำหน่ายของบริษัท
และลูกค้าที่เข้ามาใช้บริการเป็นอย่างดี ในปี 2543 – 2544 บริษัทสามารถเปิด อีเกิ้ล สโตร์
ได้แล้วรวม 37 แห่ง กระจายอยู่ทั่วประเทศ และมีเป้าหมายจะเพิ่มเป็น 64 แห่งภายในสิ้นปี 2545
ส่วนการส่งออกยางรถยนต์สมรรถนะสูง เช่น ยางอีเกิ้ล เอฟวัน ยางอีเกิ้ล เอ็นซีที 5
ก็ยังคงได้รับความเชื่อมั่นจากลูกค้าในต่างประเทศเป็นอย่างดีเสมอมา

ในไตรมาสที่สองของปี 2544
บริษัทได้รับเกียรติให้เป็นเจ้าภาพจัดงานเปิดตัวยางรุ่นใหม่ในภาคพื้นเอเซียขึ้น
ซึ่งประสบความสำเร็จอย่างดียิ่ง การจัดงานในครั้งนี้เป็นการยกระดับภาพลักษณ์และยี่ห้อยางกู๊ดเยียร์
บริษัทได้เปิดตัวโครงการรับประกันคุณภาพยางแบบสองต่อ (Double Warranty)
เป็นครั้งแรกในประเทศไทย เพื่อสนองตอบผู้บริโภคที่ต้องการผลิตภัณฑ์คุณภาพ
กล่าวคือการรับประกันคุณภาพอันเกิดจากการผลิต
และประกันคุณภาพอันเกิดจากการใช้งานบนท้องถนน
คณะผู้บริหารตลอดจนพนักงานของบริษัทได้ออกเยี่ยมเยียนศูนย์จำหน่ายยางในทุกภูมิภาคของประเทศ
เพื่อสร้างความสัมพันธ์ที่ใกล้ชิดกับลูกค้ามากยิ่งขึ้น

ในระหว่างปี 2544 ที่ผ่านมา
ฝ่ายบริหารได้มีการทบทวนและเซ็นสัญญาข้อตกลงกับสหภาพแรงงานต่อไปอีกสามปี ซึ่งแสดงให้เห็นว่า
ผู้บริหารของบริษัทฯและสหภาพแรงงาน มีความสัมพันธ์ที่ดีเยี่ยมต่อกัน
ซึ่งจะทำให้บริษัทอยู่รอดและสามารถฝ่าฟันอุปสรรคต่าง ๆ ได้เป็นอย่างดี
ถึงแม้ว่าบริษัทฯจะมีผลประกอบการลดลง
บริษัทก็ยังคงมั่นใจว่าบริษัทจะสามารถดำเนินการผลิตสินค้าต่อไปได้โดยไม่มีการลดจำนวนพนักงานลง
และสามารถคงสภาพการจ้างงานเอาไว้ได้
บริษัทมีความมั่นใจว่าการมีแรงงานอันแข็งแกร่งที่พร้อมจะเผชิญกับความท้าทายในอนาคต
จะทำให้บริษัทยังคงยืนหยัดอยู่ในตลาดโลกได้เป็นอย่างดี
ซึ่งจะส่งผลให้บริษัทฯสามารถดำเนินการได้อย่างราบรื่นต่อไป ในด้านความปลอดภัย
ของสถานประกอบการ บริษัทฯได้รับรางวัลสถานประกอบการดีเด่นด้านความปลอดภัย
อาชีวะอนามัยและสภาพแวดล้อมในการทำงานเป็นปีที่สาม ติดต่อกัน